text: Hjemmeværnet hjælper med at finde dement 74-årig
  02 april 2017 kl. 04.18
  Den efterlyste 74-årige mand fra Horsens, der fredag forlod det plejehjem, hvor han bor, er endnu ikke fundet. Nu skal hjemmeværnet deltage i eftersøgningen. 
  Sydøstjyllands Politi har søndag morgen bedt hjemmeværnet om hjælp til at finde en 74-årig mand fra Horsens, som har været væk siden fredag aften. Her forlod manden plejecenteret Lindehøj i Horsens.
  - Hjemmeværnet starter oppe omkring plejecenteret, og så får de gennemsøgt området, hvor de blandt andet vil kigge i haver og udehuse, fortæller vagtchef ved Sydøstjyllands Politi Hans Hoffensetz til TV SYD.
  Fredag aften og igennem hele lørdagen har politiet ledt efter den 74-årige med både hunde og helikopter. Sidst på dagen lørdag begyndte organisationen Missing People også at lede i området, inden de måtte stoppe ved mørkets frembrud.
  - Vi har haft helikoptere i luften, vi har haft hundepatrulje ude og haft patruljer rundt forskellige steder i byen, hvor vi ved, at han er kommet gennem tiden, siger indsatsleder fra Sydøstjyllands Politi, Carsten Barfod, til TV SYD.
  -Jo længere tiden går, des større er risikoen for, at vi ikke finder ham i den tilstand, vi gerne vil finde ham i, siger indsatslederen. 
  Den 74-årige mand er dement og dårligt gående. Han er 175 cm. høj, med gråt hår og skægstubbe. Han er ifølge politiet iført mørke cowboybukser og en mørk langærmet trøje.
  
  